**Jegyzőkönyv[[1]](#footnote-1)\***

**Budaörs Város Önkormányzat Képviselő-testülete**

**2023. január 26-i nyilvános rendkívüli üléséről**

**Az ülés helye:** Budaörsi Polgármesteri Hivatal, II. emeleti tanácskozó terme (2040 Budaörs, Szabadság út 134. sz.)

**Jelen vannak**: Wittinghoff Tamás polgármester, Biró Gyula, dr. Molnár Gábor, dr. Ritter Gergely, Hauser Péter, Laczik Zoltán, Monostori-Kalovits Márk, Stifft Nándor, dr. Tóth Ferenc, Farkas Benedek*,* Kisberk Balázs, dr. Czuczor Gergely, Kapitány Gábor, Löfler Dávid, Török István képviselő.

**Tanácskozási joggal jelen vannak:** dr. Bocsi István jegyző, Vágó Csaba kabinetvezető**,** Erdős Károlyné jegyzői irodavezető, Tanos Gábor informatikai irodavezető

*Skype-on jelen van:*

*dr. Molnár Bernadett aljegyző,**Barta Gáborné pénzügyi irodavezető, Csík Edina főépítész, Lőrincz Mihály ügyosztályvezető, Domahidi Emma városépítési irodavezető, Kövesdi Gabriella Szociális és egészségügyi irodavezető, Zolnai Márton út- és mélyépítési osztályvezető, dr. Gróza Zsolt vagyongazdálkodási irodavezető*

**Jelen vannak továbbá:** Nyikes Fatime helyi esélyegyenlőségi szószóló.

*Jegyzőkönyvvezető: dr. Sándor Anett*

*Jegyzőkönyvet készítette: dr. Sándor Anett, Pintérné Berecz Anita*

*Számítástechnika: Tanos Gábor informatikai irodavezető*

**Wittinghoff Tamás polgármester:** Tisztelettel köszönti a Képviselő-testület tagjait, a megjelent vendégeket, a szűk körben jelenlévőket, illetve mindazokat, akik a televíziókészüléken, számítógépen keresztül kísérik figyelemmel a Képviselő-testület munkáját. Megállapítja a határozatképességet, 15 fő képviselő jelen van, az ülést megnyitja.

A rendkívüli ülés indoklása, hogy múlt pénteken született egy rendelet, ami a gázárképzésre vonatkozóan viszonylag szűk határidőt ad, holnapi napig kell az önkormányzatoknak, illetve az érintetteknek nyilatkoznia arról, hogy kívánnak-e azzal a lehetőséggel élni, amit ez a rendelet biztosít. Bár elég határozott álláspont alakult ki a képviselő-testületi ülésig arról, hogy mi a teendő, nem mondja, hogy dilemma mentes volt, de a Képviselő-testület által elfogadott korábbi döntések megváltoztatása okán ezt jóvá kell hagyniuk, ez az alapvető indoka a rendkívüli ülésnek. Ezen kívül van még egy feladatuk, a 2022-2036. évre vonatkozó viziközmű gördülő fejlesztési terv módosításával kapcsolatban. Az, hogy ebből mi fog megvalósulni az ismert okok miatt, az egy másik kérdés. Más indítvány a napirenddel kapcsolatban nem érkezett.

Hozzászólás nincs, felteszi szavazásra a meghívó szerinti napirendet, melyet **15 egyhangú igen** szavazattal elfogadott a Képviselő-testület.

*(Szavazáskor jelenlévő képviselők száma: 15 fő)*

**1/2023.(I.26.) ÖKT sz. határozat**

**Napirend**

1.) Döntés a 12/2023. (I. 20.) Korm. rendelet alapján a megkötött egyedi földgáz-kereskedelmi szerződésben meghatározott árképzési meghatározás módosításáról

2.) Budaörsi vízellátó - viziközművek 2022 – 2036. időszakra vonatkozó gördülő fejlesztési terv felújítási és pótlási terv módosítása

**Napirend előtti hozzászólások:**

**Kisberk Balázs képviselő:** Néhány nappal ezelőtt több társasházi képviselő megkereste a lakótelepről, miszerint levelet kaptak a Magyar Posta Zrt.-től, mégpedig a budaörsi 1-es posta bélyegzőjével ellátva, egy barátságos levelet, miszerint felhívják a figyelmüket arra, hogy a postaládák padlószinttől mért távolsága 100-1700 mm között kell, hogy legyen, ez komoly, és ez egy kormányrendeletben van szabályozva, így a postaládák nem felelnek meg a kormányrendeletnek. Fölhívja erre a társasházak figyelmét a posta, sőt, bájosan azt is beleírja, hogy erre kapnak harminc napot, hogy ennek megfeleljenek, ha nem tesznek ennek eleget - ebből eltelt már egy hét – akkor a posta nem kísérli meg a küldemények kézbesítését és azokat „a kézbesítés akadályozott” jelzéssel fogja a feladó részére visszaküldeni. A társasházak és a nagyszámú lakók is azt gondolja, megérdemlik, hogy a Hivatal segítségét kérjék, hogy próbáljon a postával esetleg egyeztetni, ámbár tudja, hogy a megkeresésre, ami a múltban volt, nem reagáltak. Mondhatná humorosan, de nem szeretne a science fiction kategóriába menni, de neve elhallgatását kérő budaörsi postai vezető azt mondta, hogy azért küldenek ilyen leveleket, mert kevés a kézbesítő, de ő azt gondolja, hogy ez nem biztos, hogy elfogadható, hogy a társasházakat arra kötelezik, hogy a tömbben lévő postaládákat áthelyezzék, ennek egyébként - a lakótelepi képviselők nyilván egyet értenek benne – fizikai akadálya is van, mert a postaládák alatt a radiátorok vannak, fűtéscsövek vannak, azon túl, hogy ennek nagyon komoly anyagi akadályai is vannak. Arra kéri a Hivatalt, hogy lehetőségeihez mérten segítsen, hogy a postai küldemények három hét múlva is célba érjenek a budaörsi lakótelepen.

**Wittinghoff Tamás polgármester**: Ez egy szomorú történet. Ha nem is science fiction, de ha valami kabaré műsorban hallgatná, akkor jót nevetne rajta, de sajnos ez komolyabb annál, mintsem, hogy viccnek tekintsék. Az a helyzet, ahogy említette is képviselő úr, hogy a helyi postafiókkal, postai dolgozókkal, postafiók vezetővel nagyon jó a kapcsolat és nyilván nem tőlük ered ez a történet. Volt idő, amikor a felsővezetéssel is megfelelő kapcsolatrendszer volt, amikor arról tájékozódtak, médiából egyébként szokás szerint, hogy be kívánnak zárni fiókokat, akkor elsőként írtak a posta vezérigazgatójának, amire a mai napig nem kaptak egy sor választ sem. Természetesen, amikor ismét a médiából értesültek arról, hogy vannak helyek és azt nyilatkozták, hogy mindenkivel, aki jelezte, hogy ez problémát okoz, felvették a kapcsolatot… természetesen velük nem vették fel a kapcsolatot. Ismét írt a posta vezérigazgatójának, amire a mai napig szintén nem kapott választ, no comment, ettől függetlenül csak a mozgásterük lehetőségrendszerét próbálta ezzel vázolni, amit képviselő úr is jelzett, hogy nem egyszerű a dolog. Meg fogják próbálni, tényleg nevetséges és felháborító ez a dolog.

Amennyiben nincsen több hozzászólás, rátérnek a napirendek tárgyalására.

**Napirendek tárgyalása:**

**1.) Döntés a 12/2023. (I. 20.) Korm. rendelet alapján a megkötött egyedi földgáz-kereskedelmi szerződésben meghatározott árképzési meghatározás módosításáról**

*(Az előterjesztés a jegyzőkönyv 1/1. sz. melléklete)*

**Wittinghoff Tamás polgármester:** ismerteti az előterjesztést. Két pozitív dologgal érdemes kezdeni. Az egyik az, hogy a Műszaki Ügyosztály és az energetikával foglalkozók – az éteren keresztül dicséri meg őket – nagyon határozottan azon az állásponton voltak, hogy nem szabad abba az irányba menni, amibe több önkormányzat ment, hogy fix árral szerződjenek, hanem a világpiaci árhoz kell kötni. Ez március végéig Budaörs esetében is így van. Most, hogy a háború előtti áron van a gázár – a hollandi és a bécsi tőzsdéhez kötött árat jelenti – ez mindenképpen jobb helyzetet jelent. Sokkal jobb helyzetet jelent, mintha a nagyon magas árra szerződtek volna. Ugyanakkor nagyon sok helyen elmondta, hogy – bár nem szokta a kormányzatot dicsérni, és ez azon ritka esetek egyike lesz – szerinte az első olyan alkalom volt, amikor az látszott, hogy az önkormányzatok számára ez az energia válság milyen többlet terhet fog jelenteni, a mai napig mindig azt nyilatkozta, – aminek utána lehet nézni – hogy egészen elképesztőnek tartja azt, hogy egy országban az egyik részén lévő óvodának, vagy a másik részében lévő településnek és bölcsödének más áron kellene hozzájutnia a közfeladat ellátásához szükséges energiához. Magyarul egy normális országban ez már nem is nevezhető versenynek, inkább vadkapitalizmus részéhez köthető, ami az energia piacon kialakult. Még akkor is, ha különböző szolgáltatóknál a tulajdonosi háttérvizsgálata érdekes eredményre tudna vezetni. Azt gondolja, hogy az a rendelet, ami most péntek éjjel megszületett, amiben az önkormányzatoknak és az általuk fenntartott intézményeknek lehetőségük van 5 napon belül nyilatkozni, és a hat napon belüli tőzsdei ár lesz az, amiben meghatározzák márciustól – a gázév végéig – szeptember végéig az ár részét a tarifának, ez egy olyan lehetőség, amiben ugyanúgy vannak kockázatok. Amikor vezetői értekezleten erről beszéltek, többen azt fogalmazták meg, hogy van egy dilemma: a márciusról szeptemberig tartó időszak nem a dübörgő téli gázenergia felhasználás. Nem lehet azt tudni, hogy esetleg akkor nem lesz-e alacsonyabb a tőzsdei ár. Most azt kell mérlegelni, hogy a kicsi, a közepes, vagy a nagyobb kockázattal járó irányba menjenek el. Mivel ők egy önkormányzat, a legkisebb kockázat irányába érdemes elmenni. Elképzelhető az is, hogy még ennél is lehet alacsonyabb a tőzsdei ár. Ugyanakkor a csatlakozás mellett szól az, hogy kiszámítható, biztos és most alacsonyan lévő árról van szó. Vagyis a sokféle összetevő és a politikai szempontok szerint is az az álláspont alakult ki, ami az ő meggyőződésével is megegyezik. Sok polgármesterrel konzultált telefonon és interneten ezzel kapcsolatban, és mindenkinél ez az álláspont kristályosodott ki. Mind az önkormányzatok által fenntartott intézményeknél, mind az önkormányzati tulajdonú cégek – Budaörs esetében a BTG-nél – közszolgáltatási feladataihoz beszerzett gázárnál is jelentkezzen be, vagyis nyilatkozzon úgy, hogy fixálni kívánja ezen a bizonyos értéken, amit ez a rendelet tartalmaz. Remélik, hogy megfelelően alacsony lesz, miután az állami cégek is innen fogják beszerezni, erre talán van garancia. A határozati javaslatok három alternatívájából az első szól arról, amit eddig elmondott. A második úgy szól, hogy ne nyújtsanak be nyilatkozatot, aA harmadik pedig, hogy a BTG ne nyújtsa be, az önkormányzat igen. Azt gondolja, hogy jelen esetben ez a helyes döntés, és a két illetékes bizottság – a Településfejlesztési, Környezetvédelmi és Vagyongazdálkodási Bizottság 10 igen és a Pénzügyi Ellenőrző Bizottság 8 igen egyhangú szavazattal – döntése is ezt erősíti meg, vagyis mind a két területen éljenek a fix árral. *(Jegyzőkönyv 2. sz. melléklete)*

Miután nincs kérdés és hozzászólás, felteszi szavazásra a határozati javaslatot az elmondottak szerint (az első három pont), melyet **15 egyhangú igen** szavazattal elfogadott a Képviselő-testület.

*(Szavazáskor jelenlévő képviselők száma: 15 fő)*

**2/2023.(I.26.) ÖKT sz. határozat**

**Döntés a 12/2023. (I. 20.) Korm. rendelet alapján a megkötött egyedi földgáz-kereskedelmi szerződésben meghatározott árképzési meghatározás módosításáról**

1. Budaörs Város Önkormányzat Képviselő-testülete úgy dönt, hogy a 127/2022.(IX.14.) ÖKT sz határozatban adott felhatalmazás alapján az 55/2022. (XII.02.) ÖKDB sz. határozatra tekintettel a „földgáz energia beszerzése 2022-2023” (EKR001610192022) tárgyú közbeszerzési eljárásban nyertes ajánlattevő MVM Next Energiakereskedelmi Zrt.-vel, mint földgázkereskedővel megkötött földgáz-kereskedelmi szerződésben meghatározott árképzési meghatározás módosítása tárgyában, a 12/2023. (I. 20.) Korm. rendelet alapján önkormányzat által fenntartott valamennyi érintett intézmény tekintetében fixálni kívánja a földgáz egységárat.

2. Budaörs Város Önkormányzat Képviselő-testülete úgy dönt, hogy a 127/2022.(IX.14.) ÖKT sz határozatban adott felhatalmazás alapján az 55/2022. (XII.02.) ÖKDB sz. határozatra tekintettel a „földgáz energia beszerzése 2022-2023” (EKR001610192022) tárgyú közbeszerzési eljárásban nyertes ajánlattevő MVM Next Energiakereskedelmi Zrt.-vel, mint energiakereskedővel megkötött földgáz-kereskedelmi szerződésben meghatározott árképzési meghatározás módosítása tárgyában, a 12/2023. (I. 20.) Korm. rendelet alapján a tulajdonát képező BTG Nonprofit Kft., amely felett az önkormányzat Ptk. 8:2. §-a szerinti többségi befolyással rendelkezik, nyilatkozzon úgy, hogy fixálni kívánja a földgáz egységárat.

3. Budaörs Város Önkormányzat Képviselő-testülete felkéri a Polgármestert a nyilatkozattételhez szükséges intézkedések megtételére.

Határidő: azonnal

Felelős: Polgármester

Végrehajtást végzi: Városépítési Iroda

**2.) Budaörsi vízellátó - viziközművek 2022 – 2036. időszakra vonatkozó gördülő fejlesztési terv felújítási és pótlási terv módosítása**

*(Az előterjesztés a jegyzőkönyv 1/2. sz. melléklete)*

**Wittinghoff Tamás polgármester:** ismerteti sz előterjesztést. A két illetékes bizottság – a Településfejlesztési, Környezetvédelmi és Vagyongazdálkodási Bizottság és a Pénzügyi Ellenőrző Bizottság – egyhangúan támogatta. *(Jegyzőkönyv 2. sz. melléklete)*

Miután nincs kérdés és hozzászólás, felteszi szavazásra a határozati javaslatot, melyet **15 egyhangú igen** szavazattal elfogadott a Képviselő-testület.

*(Szavazáskor jelenlévő képviselők száma: 15 fő)*

**3/2023.(I.26.) ÖKT sz. határozat**

**Budaörsi vízellátó - viziközművek 2022 – 2036. időszakra vonatkozó gördülő fejlesztési terv felújítási és pótlási terv módosítása**

Budaörs Város Önkormányzat Képviselő-testülete jelen előterjesztés 1. sz. mellékletében szereplő Budaörs vízellátó – víziközmű rendszer Gördülő Fejlesztési Terv 2022 – 2036. évek közötti időszak I. ütemére vonatkozó felújítási és pótlási terv módosítását elfogadja.

Határidő: azonnal

Felelős: Polgármester

Végrehajtást végzi: Városépítési Iroda

**Wittinghoff Tamás polgármester:** Köszöni szépen, hogy mindenki szabaddá tudta tenni magát a rendkívüli ülésre, de a helyzet az indokolt volt, és úgy látja ezt mindenki megértéssel fogadta. Köszöni mindenkinek a munkát, további szép napot kíván, az ülést bezárja.

**k.m.f.**

**Wittinghoff Tamás dr. Bocsi István**

**polgármester jegyző**

Mellékletek:

1. sz.: Előterjesztések

2. sz.: Forgatókönyv, bizottsági ülések jegyzőkönyvei

1. *A jegyzőkönyv összeállításának időpontja: 2023. február 1.* [↑](#footnote-ref-1)